Ir-Repubblika Ċentru-Afrikana (RĊA) għadha kemm ħadet pass ġdid deċiżiv. Il-fatt li l-elezzjonijiet fir-RĊA saru b'mod paċifiku u b'parteċipazzjoni sostanzjali tal-eletturi Ċentru-Afrikani huwa tabilħaqq suċċess għall-proċess ta' transizzjoni politika u l-aspirazzjonijiet demokratiċi tal-poplu Ċentru-Afrikan kollu kemm hu. L-Unjoni Ewropea (UE) tifraħ lill-awtoritajiet Ċentru-Afrikani, taħt l-awtorità tas-Sinjura Catherine Samba-Panza, u l-partijiet kollha kkonċernati, b'mod partikolari l-Autorité Nationale des Élections (ANE), għall-isforzi tagħhom li saħħew il-kredibilità u t-trasparenza tal-elezzjonijiet raggruppati tal-14 ta' Frar 2016. L-UE tieħu nota tat-tħabbir tar-riżultati finali tal-elezzjoni presidenzjali u tal-ewwel rawnd ta' elezzjonijiet leġislattivi fir-RĊA. Hija tifraħ lis-Sur Faustin-Archange Touadéra għall-elezzjoni tiegħu bħala President tar-Repubblika. Hija tfaħħar l-attitudni responsabbli tas-Sur Anicet Dologuélé meta rrikonoxxa r-riżultati. L-UE tappella lill-partijiet ikkonċernati kollha biex jirrikonoxxu l-leġittimità tal-awtoritajiet li jirriżultaw mill-elezzjonijiet. Issa, huwa importanti li jiġi ffinalizzat iċ-ċiklu elettorali. L-organizzazzjoni tat-tieni rawnd tal-elezzjonijiet leġislattivi qabel l-iskadenzi stabbiliti tikkostitwixxi, f'dan ir-rigward, pass deċiżiv għall-kisba tat-transizzjoni fil-pajjiż. Mill-bidu tal-qadi tal-funzjonijiet tagħhom, l-awtoritajiet ġodda li jirriżultaw mill-elezzjonijiet ser jiffaċċjaw bosta sfidi fil-ħidma lejn ir-rikonċiljazzjoni nazzjonali u r-rikostruzzjoni tal-pajjiż: id-diżarm, demobilizzazzjoni u reintegrazzjoni (DDR) tal-elementi tal-gruppi armati, il-konsolidazzjoni tal-Istat u r-riforma tas-settur tas-sigurtà, il-ġlieda kontra l-impunità u l-istabbiliment ta' ġustizzja transizzjonali, ir-ritorn tal-istat tad-dritt u tal-koeżjoni soċjali, il-provvista tas-servizzi soċjali bażiċi, ir-rilanċ tal-ekonomija u l-ħolqien ta' opportunitajiet ta' impjieg kif ukoll l-isfruttament responsabbli u sostenibbli tar-riżorsi naturali. Dawn il-kompiti għandhom jitwettqu f'konformità mal-prinċipji ta' governanza demokratika u ekonomika tajba, u b'approċċ kostruttiv ta' djalogu, fl-ispirtu tal-Forum ta' Bangui. Ir-ritorn tar-refuġjati u l-persuni spostati fil-komunitajiet tal-oriġini tagħhom huwa objettiv essenzjali, li l-kondizzjonijiet tiegħu jridu jiġu stabbiliti. It-twettiq ta' dawn l-azzjonijiet kollha ser jikkontribwixxi għall-istabbiltà dejjiema fil-pajjiż u jħeġġeġ lill-komunità internazzjonali biex issostni l-impenn tagħha għar-RĊA. L-UE, li pprovdiet appoġġ rapidu, multidimensjonali u konsiderevoli għall-proċess ta' transizzjoni, hija konxja mill-kobor tal-isfidi li għad fadal u tinsab lesta biex tappoġġa lill-awtoritajiet eletti fl-isforzi li ser jagħmlu biex jindirizzawhom. L-UE tilqa' l-impenn tal-Missjoni Multidimensjonali Integrata tan-Nazzjonijiet Uniti fir-Repubblika Ċentru-Afrikana (MINUSCA) u l-appoġġ tal-operazzjoni Sangaris li kkontribwew bil-kbir għall-iżvolġiment bil-kalma tal-proċess elettorali. L-azzjoni tal-MINUSCA, b'mod partikolari dik li tappoġġa l-awtoritajiet Ċentru-Afrikani fit-tmexxija tal-proċess ta' DDR, li tikkoordina l-għajnuna internazzjonali fil-qasam tas-sigurtà u li tassisti lill-awtoritajiet biex ifasslu u jimplimentaw ir-riforma tas-settur tas-sigurtà, inkluż permezz tal-għoti ta' konsulenzi kemm strateġiċi kif ukoll dawk marbuta mal- , hija essenzjali. L-UE ser tkompli tikkoordina man-Nazzjonijiet Uniti u ma' sħab internazzjonali oħra f'dan il-kuntest. Barra minn hekk, l-UE tfakkar fir-rwol kruċjali tal-atturi fir-reġjun għall-istabbilizzazzjoni u r-rikonċiljazzjoni fir-RĊA u tappellalhom biex ikomplu b'dawn l-isforzi. Bħala kontribut għar-riforma tal-Forzi armati Ċentru-Afrikani (FACA), fil-qafas tal-approċċ globali tal-UE fir-RĊA, il-Kunsill approva Kunċett ta' maniġġar ta' kriżi bil-ħsieb ta' missjoni militari ta' taħriġ tal-Politika ta' Sigurtà u ta' Difiża Komuni (PSDK) (EUTM RCA), b'mandat inizjali ta' sentejn, ibbażata f'Bangui bħala missjoni ta' segwitu għal EUMAM RCA. Din il-missjoni tal-PSDK ser tikkontribwixxi biex tipprovdi lill-gvern Ċentru-Afrikan pariri minn esperti, taħriġ u taħriġ operazzjonali, fil-kuntest ġenerali tar-riforma tas-settur tas-sigurtà fir-RĊA, sabiex il-FACA jinbidlu f'forza armata professjonali, demokratikament responsabbli u li tirrappreżenta n-nazzjon kollu. Il-Kunsill jistieden lis-Servizz Ewropew għall-Azzjoni Esterna biex ikompli bil-ħidma ta' ppjanar operazzjonali, bil-ħsieb li jkunu possibbli l-istabbiliment u l-istazzjonament tal-missjoni, soġġett għad-deċiżjonijiet tal-Kunsill, qabel tmiem il-mandat ta' EUMAM RCA. Biex il-missjoni tkun tista' tmexxi azzjoni effettiva favur it-tisħiħ tal-kapaċitajiet tal-awtoritajiet u l-forzi Ċentru-Afrikani, fil-kuntest tal-inizjattiva Ewropea favur it-tisħiħ tal-kapaċitajiet b'appoġġ għas-sigurtà u l-iżvilupp (Capacités en soutien à la Sécurité et au Développement - CBSD), jeħtieġ jinstabu soluzzjonijiet ta' finanzjament biex jindirizzaw il-ħtiġijiet ta' tagħmir li jirriżultaw mit-taħriġ mogħti. Fl-aħħar nett, huwa jenfasizza l-importanza ta' koordinament mill-qrib mas-sħab, b'mod partikolari l-awtoritajiet Ċentru-Afrikani u n-NU, sabiex jiġu żgurati kooperazzjoni tajba u komplementarjetà tal-isforzi li qed isiru biex terġa' tidħol l-istabbiltà fir-RĊA. Il-Kunsill jissottolinja wkoll l-importanza li jiġu żgurati riżorsi bilanċjati u suffiċjenti għall-missjonijiet kollha tal-PSDK. Filwaqt li tieħu nota tas-sitwazzjoni tas-sigurtà aktar paċifika fil-pajjiż, l-UE tibqa' mħassba dwar is-sitwazzjoni umanitarja fir-RĊA, b'mod partikolari għall-popolazzjonijiet spostati u/jew iżolati. L-UE tissottolinja l-ħtieġa li l-komunità internazzjonali tkompli tirreaġixxi għall-emerġenza umanitarja f'dan iż-żmien kruċjali għall-pajjiż u tfakkar fl-impenn kontinwu u l-isforzi umanitarji newtrali u imparzjali tagħha. Hija tappella lill-partijiet kollha biex jiggarantixxu lill-organizzazzjonijiet umanitarji u l-persunal tagħhom aċċess sikur, f'waqtu u bla xkiel għaż-żoni kollha, b'rispett sħiħ tal-prinċipji gwida tan-Nazzjonijiet Uniti dwar l-għajnuna umanitarja u d-dritt umanitarju internazzjonali, sabiex dawn ikunu jistgħu jimplimentaw l-attivitajiet tagħhom ta' protezzjoni tal-popolazzjoni ċivili u jwasslu l-għajnuna. L-UE tappella għal appoġġ ulterjuri mill-komunità internazzjonali, inkluż favur l-aktar popolazzjonijiet vulnerabbli, b'mod partikolari bl-għan li tissaħħaħ il-kapaċità tagħhom ta' reżiljenza u jerġgħu jibdew malajr il-proġetti kbar ta' żvilupp li minnhom jiddependi l-ġejjieni tal-pajjiż. F'dan il-kuntest, il-mobilizzazzjoni tar-riżorsi ekonomiċi proprji u t-tkomplija tal-appoġġ baġitarju kemm internazzjonali kif ukoll Ewropew huma indispensabbli. Huwa partikolarment importanti li l-Istat jingħata appoġġ sabiex tiżdied, fit-territorju kollu tiegħu, il-kapaċità tas-settur pubbliku mhux biss fl-għoti tas-servizzi soċjali bażiċi lill-popolazzjoni, iżda wkoll fl-impenn għall-istabbilizzazzjoni tal-pajjiż u r-rikostruzzjoni tal-Istat kif ukoll il-kapaċità ta' dan li jissodisfa l-obbligi tiegħu ta' protezzjoni tal-popolazzjoni ċivili. Il-Kunsill jilqa' b'sodisfazzjon is-suċċess tal-fond ta' Bêkou għar-rikostruzzjoni tar-RĊA u jappella biex titkompla l-mobilizzazzjoni. L-UE tinnota l-ħtieġa li l-mobilizzazzjoni internazzjonali titkompla wara l-elezzjonijiet biex tappoġġa lill-pajjiż waqt li qed joħroġ mill-kriżi. L-UE hija lesta taqdi rwol attiv f'din il-mobilizzazzjoni billi tappoġġa l-organizzazzjoni ta' konferenza internazzjonali li tista' ssir fi Brussell. Ara l-paġna tal-laqgħa